Suid-Afrikaners loop voor in ComradesSuid-Afrikaners loop voor in die mans-afdeling van vanjaar se Comrades-marathon. Foto:whatsupdurban.com Ludwick Mamabolo loop tans voor in vanjaar se Comrades-marathon in ŉ stadium waar kommentators verwag dat die voorlopers die wedloop binne die volgende uur sal voltooi. Mamabolo het die groentjie, Gert Thys wat by die halfpadmerk met meer as sewe minute voorgeloop het, verbygevat. Kenners meen Thys, wat ook die SA-rekordhouer in standaard-marathons is, het te vinnig gehardloop en het teruggesak. OFM Nuus het berig dat 19 000 atlete om 05:30 in Pietermaritzburg weggespring het. Dit was baie koud en toeskouers en atlete het warm aangetrek. Temperature het egter intussen verbeter. Verkeer is ook druk in die Durban-omgewing en metropolisie moet glo bontstaan om atlete en toeskouers te beheer. Na verwagting sou die wedloop ŉ tweestryd tussen die Zimbabwiër, Stephen Muzhingi en die Rus, Leonid Shwetsof gewees het, maar dinge het egter anders verloop. Eleanor Greenwood van die Brittanje loop tans voor in die vroue-afdeling van die wedloop. Die Rus Elena Nurgalieva is ŉ kortkop agter haar. Nog ŉ Rus, Natalia Volgina is in die derde plek.